初食太原生蒲萄時十二月二日
作者：楊萬里
朝代：宋

paragraphs: 淮南蒲萄八月酸，只可生喫不可乾。
淮北蒲萄十月熟，縱可作羓也無肉。
老夫臘裏來都梁，飣坐那得馬乳香。
分明猶带龍鬚在，徑寸玄珠肥十倍。
太原青霜熬絳餳，甘露凍作紫水精。
隆冬壓架無人摘，雪打冰封不曾拆。
風吹日炙不曾腊，玉盤一朶直萬錢。
與渠傾蓋真忘年，君不見道逢麴車口流涎。